Ændret forslag til EUROPA-PARLAMENTETS OG RÅDETS FORORDNING om affaldsstatistik (forelagt af Kommissionen i henhold til EF-traktatens artikel 250, stk. 2)

BEGRUNDELSE

1. Den 9. marts vedtog Kommissionen sit ændrede forslag til "Europa-Parlamentets og Rådets forordning om affaldsstatistik" [1], som blev forelagt Parlamentet i henhold til artikel 285, stk. 1, i EF-traktaten.

[1] EFT C 180 E af 26.6.2001, s. 202.

2. Formanden for Parlamentet har henvist forslaget til Udvalget om Miljø- og Sundhedsanliggender og Forbrugerpolitik til udtalelse. På mødet den 11. juli 2001 vedtog udvalget enstemmigt forslaget til lovgivningsmæssig beslutning under forbehold af 28 ændringer.

3. Den 4. september 2001 vedtog Europa-Parlamentet ved førstebehandlingen samtlige 28 ændringsforslag fremsat af udvalget.

4. Kommissionen kan acceptere 13 af de 28 ændringsforslag:

* Ændringsforslag 1, 5, 17, 25, 26 og 27 accepteres, da de enten tydeliggør meningen med teksten eller har til formål at øge sammenligneligheden af dataene. De er alle uden betydning for medlemsstaternes indberetningsbyrde.

* Ændringsforslag 2 og 11 accepteres. Heri foreslår Parlamentet, at afsnittet om en overgangsperiode, hvor der kan indrømmes fravigelse fra bestemmelserne efter vedtagelse af forordningen, slettes. En overgangsperiode, hvor der kan indrømmes fravigelse fra bestemmelserne, bør dog bevares for det nye område, Parlamentet har tilføjet ved ændringsforslag 15 og 20 nedenfor.

* Ændringsforslag 6-8 accepteres med undtagelse af den ensartede metodologi, der foreslås i artikel 3, stk. 1.

* Ændringsforslag 15 og 20 udvider statikkens dækning til også at omfatte affaldsdannelse inden for landbrug og fiskeri. Kommissionen accepterer denne udvidelse, såfremt der indrømmes medlemsstaterne en overgangsperiode.

* Ændringsforslag 24 accepteres. Det udvider den årlige dataindsamling til også at omfatte genvindingsaktiviteter. Kommissionen er enig med Parlamentet i, at der er et stigende behov for at dække disse aktiviteter ved en årlig dataindsamling.

5. For 10 ændringsforslags vedkommende ændrer Kommissionen sit forslag for delvis at tilgodese de betænkeligheder, Parlamentet har givet udtryk for:

* Ændringsforslag 3 og 12 vedrørende indførsel og udførsel af affald forkastes for så vidt angår forslaget om, at det skal være obligatorisk at medtage sådanne statistiske oplysninger fra forordningens ikrafttræden. Kommissionen foreslår imidlertid fristen for afslutning af pilotundersøgelserne afkortet. Der er også en ændring, der skal præcisere, at dette område kan dækkes ved obligatorisk indberetning, hvis dette besluttes i overensstemmelse med udvalgsprocedurerne. Dette vil sikre, at de statistiske oplysninger om indførsel og udførsel af affald produceres, så snart der er udarbejdet metodologier i medlemsstaterne.

* Begrundelsen for ændringsforslag 4 accepteres. Kommissionen foreslår imidlertid en anden ordlyd med en klar henvisning til beslutning 2000/532/EF, herunder en forpligtelse for Kommissionen til at tilpasse forordningens bilag i overensstemmelse med udvalgsprocedurerne.

* Hvad angår ændringsforslag 10 accepterer Kommissionen at lade teksten udgå, i overensstemmelse med ændringsforslaget, men den foreslår, at der indføjes en lignende, men mere restriktiv tekst, for at tilgodese Parlamentets betænkeligheder, under udvalgsprocedurerne i artikel 6, litra c).

* Ændringsforslag 13, der handler om, at to udvalg bistår Kommissionen på lige fod, accepteres ikke, da kun er ét udvalgkan være ansvarligt. Det såkaldte Udvalg for Tilpasning til den Videnskabelige og Tekniske Udvikling's rolle klarlægges imidlertid bedre gennem en ændring af artikel 7.

* Ændringsforslag 14 vedrører en undersøgelse af, om der er tale om eventuelle indberetningsforpligtelser, der overlapper hinanden. Kommissionen er enig i, at det er absolut nødvendigt med en sådan undersøgelse. Parlamentets ændringsforslag vedrører imidlertid "indberetningsåret", som ikke er defineret i forordningen. Stykket er omformuleret.

* Ændringsforslag 16, 22 og 23 accepteres af Kommissionen, men teksten omformuleres, således at den er i overensstemmelse med den terminologi, der er anvendt i bilag III.

* Hvad angår ændringsforslag 18 om årlig indsamling af data vedrørende affaldsdannelse i stedet for dataindsamling hvert tredje år, er Kommissionen enig i, at det vil være nyttigt med årlige data. Omkostningerne ved dataindsamling og arbejdsbyrden for virksomhederne skal imidlertid også tages i betragtning. Kommissionen ændrer sit forslag til dataindsamling hvert andet år for at skabe bedre balance mellem behovene for data og omkostningerne ved indsamlingen af data.

6. Kommissionen ændrer afdeling 2, afdeling 7, punkt 1, og afdeling 8, punkt 1, i bilag II for at tydeliggøre teksten, således at man undgår en misfortolkning af den krævede detaljeringsgrad med hensyn til produktion af resultater vedrørende genvindings- og bortskaffelsesaktiviteter.

7. I henhold til EF-traktatens artikel 250, stk. 2, ændrer Kommissionen sit forslag til forordning i overensstemmelse med ovenstående.

1999/0010 (COD)

Ændret forslag til EUROPA-PARLAMENTETS OG RÅDETS FORORDNING om affaldsstatistik

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285,

under henvisning til forslag fra Kommissionen [2],

[2] EFT C 87 af 29.3.1999, s. 22.

under henvisning til udtalelse fra Det Økonomiske og Sociale Udvalg [3],

[3] EFT C 329 af 17.11.1999, s. 17.

efter proceduren i traktatens artikel 251, og

ud fra følgende betragtninger:

(1) Fællesskabet har brug for, at der regelmæssigt udarbejdes statistikker om produktion og håndtering af affald fra virksomheder og private husholdninger, så der kan føres kontrol med gennemførelsen af affaldspolitikken; herved er det muligt at overvåge, om principperne om maksimering af genvinding og sikker bortskaffelse overholdes. Der er dog stadig brug for statistiske instrumenter til at vurdere overholdelsen af princippet om forebyggelse af affaldsdannelse og til at sikre, at der kan etableres en forbindelse mellem data om affaldsdannelse og globale, nationale og regionale opgørelser over ressourceforbrug.

(2) Med henblik på at opnå sammenlignelige statistiske oplysninger om affaldsdannelsen er der behov for en definition af de begreber, der anvendes til at beskrive affald og affaldshåndtering.

(3) Som led i affaldspolitikken er der opstillet en række principper, der skal overholdes af affaldsproducerende enheder og ved affaldshåndtering; det medfører kontrol med affaldet på forskellige stadier af affaldsstrømmen: i forbindelse med affaldsdannelse og indsamling, genvinding og bortskaffelse af affald.

(4) Rådets forordning (EF) nr. 322/97 af 17. februar 1997 om EF-statistikker [4] udgør referencerammen for bestemmelserne i denne forordning.

[4] EFT L 52 af 22.2.1997, s. 1.

(5) For at sikre sammenlignelige resultater må affaldsstatistikkerne udarbejdes i overensstemmelse med den fastlagte opdeling, i et passende format og inden for en fastsat tidsfrist fra udløbet af referenceåret.

(6) I overensstemmelse med principperne om nærhed og proportionalitet i traktatens artikel 5 kan formålet med den foreslåede foranstaltning, nemlig at fastlægge en ramme for udarbejdelsen af fællesskabsstatistikker om affald, ikke nås i tilstrækkelig grad af medlemsstaterne, da det er nødvendigt at definere begreber for beskrivelsen af affald og affaldshåndtering for at sikre sammenlignelighed mellem medlemsstaternes statistikker, og det kan derfor bedre nås af Fællesskabet; nærværende forordning begrænser sig til det minimum, der kræves for at nå disse mål, og den går ikke ud over, hvad der er nødvendigt hertil.

(7) Medlemsstaterne kan have behov for en overgangsperiode til at tilpasse eller etablere deres affaldsstatistikker for de økonomiske aktiviteter "Landbrug, jagt og skovbrug" og "Fiskeri".

(8) Da gennemførelsesbestemmelserne til forordningen er generelle foranstaltninger, jf. artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [5], bør de vedtages efter forskriftsproceduren i artikel 5 i nævnte afgørelse.

[5] EFT L 184 af 17.7.1999, s. 23.

(9) Kommissionen har hørt Udvalget for det Statistiske Program -

UDSTEDT FØLGENDE FORORDNING:

Artikel 1

Mål

1. Formålet med denne forordning er at fastsætte regler for udarbejdelse af EF-statistikker om affaldsdannelse, genvinding og bortskaffelse af affald.

2. Medlemsstaterne og Kommissionen udarbejder inden for hvert deres kompetenceområde EF-statistikker om affaldsdannelse, genvinding og bortskaffelse af affald, med undtagelse af radioaktivt affald omfattet af anden lovgivning.

3. Statistikkerne skal dække følgende områder:

a) affaldsdannelse, jf. bilag I

b) genvinding og bortskaffelse af affald, jf. bilag II.

4. Ved udarbejdelsen af statistikkerne skal medlemsstaterne og Kommissionen overholde den hovedsageligt materialeorienterede statistiske klassifikation, jf. nærværende forordnings bilag III.

5. Kommissionen opstiller efter proceduren i artikel 7 en tabel over sammenhængen mellem den statistiske klassifikation i bilag III og den ved Kommissionens beslutning 2000/532/EF [6] udarbejdede liste over affald.

[6] EFT L 266 af 6.9.2000, s. 3.

Artikel 2

Definitioner

1. I denne forordning forstås ved:

a) "affald": ethvert stof eller enhver genstand som defineret i artikel 1, litra a), i Rådets direktiv 75/442/EØF [7] med senere ændringer

[7] EFT L 194 af 25.7.1975, s. 39.

b) "separat indsamlede fraktioner af affald": husholdningsaffald og lignende affald, der er indsamlet i ensartede fraktioner af offentlige tjenester, nonprofit-organisationer og private virksomheder inden for organiseret affaldsindsamling

c) "genanvendelse": som defineret i artikel 3, stk. 7, i Rådets direktiv 94/62/EF [8]

[8] EFT L 365 af 31.12.1994, s. 10.

d) "nyttiggørelse": enhver af de operationer, der er nævnt i bilag II.B til direktiv 75/442/EØF med senere ændringer [9]

[9] EFT L 135 af 6.6.1996, s. 32.

e) "bortskaffelse": enhver af de operationer, der er nævnt i bilag II.A til direktiv 75/442/EØF med senere ændringer [10]

[10] EFT L 135 af 6.6.1996, s. 32.

f) "nyttiggørelses- eller bortskaffelsesanlæg": anlæg, der skal have tilladelse eller være registreret i henhold til artikel 9, 10 eller 11 i Rådets direktiv 75/442/EØF

g) "farligt affald": affald som defineret i henhold til artikel 1, stk. 4, i Rådets direktiv 91/689/EØF [11]

[11] EFT L 377 af 31.12.1991, s. 20.

h) "ikke-farligt affald": affald, der ikke er omfattet af litra g)

i) "forbrænding": varmebehandling af affald i et forbrændingsanlæg som defineret i artikel 3, stk. 4, eller i et kombineret forbrændingsanlæg som defineret i artikel 3, stk. 5, i Europa-Parlamentets og Rådets direktiv 2000/76/EF af 4. december 2000 om forbrænding af affald [12]

[12] EFT L 332 af 28.12.2000, s. 91.

j) "deponeringsanlæg": et affaldsbortskaffelsesanlæg som defineret i artikel 2, litra g), i Rådets direktiv 1999/31/EF [13]

[13] EFT L 182 af 16.7.1999, s. 1.

k) "affaldsforbrændingsanlægs kapacitet": højeste kapacitet til at forbrænde affald i tons eller gigajoule pr. år.

l) "affaldsgenanvendelsesanlægs kapacitet": højeste kapacitet til at genanvende affald i tons pr. år

m) "deponeringsanlægs kapacitet": deponeringsanlæggets resterende kapacitet (ved udgangen af datareferenceåret) til fortsat at bortskaffe affald målt i kubikmeter

n) "andre bortskaffelsesanlægs kapacitet": anlæggets kapacitet til at bortskaffe affald målt i tons pr. år.

Artikel 3

Indsamling af data

1. Medlemsstaterne tilvejebringer under opfyldelse af kravene med hensyn til kvalitet og nøjagtighed de oplysninger, som er nødvendige for at kunne beskrive de kendetegn, der er opført i bilag I og II, enten ved:

- undersøgelser [14]

[14] I overensstemmelse med nærhedsprincippet skal spørgsmålet om, hvorvidt sådanne undersøgelser skal være obligatoriske eller ej, afgøres af medlemsstaterne.

- administrative kilder eller andre kilder, som f.eks. indberetningsforpligtelser i forbindelse med fællesskabslovgivning om affaldshåndtering

- statistiske vurderingsmetoder på basis af stikprøver eller affaldsrelaterede beregningsmetoder, eller

- en kombination af disse metoder.

For at nedbringe den byrde, der pålægges respondenterne, har de nationale myndigheder og Kommissionen adgang til administrative datakilder inden for de rammer og på de betingelser, som den enkelte medlemsstat og Kommissionen fastsætter på deres respektive kompetenceområde.

2. For at nedbringe den administrative byrde på mindre virksomheder, dvs. virksomheder med under 10 ansatte, fritages disse for undersøgelser, medmindre de i betydelig grad bidrager til affaldsdannelsen.

3. Medlemsstaterne udarbejder statistiske resultater i henhold til den opdeling, der er foretaget i bilag I og II.

4. Den undtagelse, der henvises til i stk. 2, skal være forenelig med de dæknings- og kvalitetsmål, der henvises til i afdeling 7, punkt 1, i bilag I og II.

5. Medlemsstaterne indberetter resultaterne, herunder også klassificerede oplysninger, til Eurostat i et passende format og inden for en fast tidsfrist fra udløbet af de referenceperioder, der er fastlagt i bilag I og II.

6. Behandling og fremsendelse af klassificerede oplysninger, jf. artikel 3, stk. 5, foretages i overensstemmelse med gældende fællesskabsbestemmelser om klassificerede statistiske oplysninger.

Artikel 4

Overgangsperiode

1. I en overgangsperiode på højst 2 år kan Kommissionen efter anmodning fra medlemsstaterne og i overensstemmelse med proceduren i artikel 7 indrømme fravigelse fra bestemmelserne i afdeling 8, punkt 1.1, position 1 (Landbrug, jagt og skovbrug) og position 2 (Fiskeri) i bilag I.

2. Denne fravigelse kan kun indrømmes for oplysninger for det første referenceår.

Artikel 5

Import og eksport af affald

1. Kommissionen udarbejder et program for pilotundersøgelser af import og eksport af affald, der skal gennemføres af medlemsstaterne på frivillig basis. Pilotundersøgelserne skal have til formål at vurdere relevansen af og muligheden for at skaffe oplysninger og evaluere omkostninger og fordele ved at indsamle oplysninger, samt vurdere den byrde, der pålægges erhvervslivet.

2. Kommissionens program for pilotundersøgelser skal stemme overens med indholdet af bilag I og II, navnlig med hensyn til anvendelsesområde og dækning, affaldskategorier til klassificering af affald, referenceår og indberetningshyppighed under hensyntagen til indberetningsforpligtelserne i henhold til Rådets forordning 259/93. [15]

[15] EFT L 30 af 6.2.1993, s.1.

3. Kommissionen finansierer indtil 100 % af omkostningerne til gennemførelse af pilotundersøgelserne.

4. På grundlag af konklusionerne af disse pilotundersøgelser underretter Kommissionen Europa-Parlamentet og Rådet om mulighederne for at udarbejde statistikker for de aktiviteter og kendetegn, der er omfattet af pilotundersøgelserne vedrørende import og eksport af affald. Kommissionen vedtager de nødvendige gennemførelsesforanstaltninger efter proceduren i artikel 7 i nærværende forordning.

5. Pilotundersøgelserne skal gennemføres inden for tre år efter denne forordnings ikrafttræden.

Artikel 6

Gennemførelsesforanstaltninger

De foranstaltninger, der er nødvendige i forbindelse med gennemførelsen af nærværende instrument, vedrørende de herefter anførte emner, fastlægges i henhold til proceduren i artikel 7. De omfatter foranstaltninger med henblik på:

a) tilpasning til økonomiske og tekniske forbedringer af indsamling og statistisk behandling af data samt behandling og fremsendelse af resultater

b) tilpasning af de i bilag I, II og III anførte specifikationer

c) udarbejdelse af resultater i henhold til artikel 3, stk. 2, 3 og 4; under hensyntagen til de økonomiske strukturer og tekniske forhold i en medlemsstat kan der ifølge foranstaltningerne gives en medlemsstat mulighed for at undlade at indberette data om visse positioner i opdelingen, hvis det kan bevises, at dette kun vil have en begrænset indvirkning på kvaliteten af statistikken. I alle de tilfælde, hvor der gives fritagelser, skal der foretages en opgørelse af den samlede mængde affald for hver position, der er opført i afdeling 2, punkt 3, og afdeling 8, punkt 1, i bilag I.

d) definition af de rigtige kvalitetsevalueringskriterier og indholdet af kvalitetsrapporterne som omtalt i afdeling 7 i bilag I og II til denne forordning

e) fastsættelse af et passende format for medlemsstaternes indberetning af resultaterne inden to år efter datoen for denne forordnings ikrafttræden

f) udarbejdelse af listen over de overgangsperioder og fravigelser, som anført i artikel 4, der er indrømmet medlemsstaterne

g) gennemførelse af resultaterne af pilotundersøgelserne, som anført i artikel 5, stk. 4, og i bilag I, afdeling 2, punkt 4, og bilag II, afdeling 8, punkt 3.

Artikel 7

Udvalgsprocedure

1. Kommissionen bistås af Udvalget for det Statistiske Program nedsat ved afgørelse 89/382/EØF, Euratom [16].

[16] EFT L 181 af 28.6.1989, s. 47.

2. Når der henvises til denne artikel, anvendes artikel 5 i afgørelse 1999/468/EF [17] i overensstemmelse med samme afgørelses artikel 7, stk. 3, og artikel 8. Det tidsrum, der nævnes i artikel 5, stk. 6, i afgørelse 1999/468/EF, fastsættes til tre måneder.

[17] EFT L 184 af 17.7.1999, s. 23.

3 Kommissionen underretter Udvalget for Tilpasning til den Videnskabelige og Tekniske Udvikling af EF-lovgivningen, der er nedsat ved direktiv 91/156/EØF [18] om affald, om det udkast til foranstaltninger, som den påtænker at forelægge Udvalget for det Statistiske Program.

[18] EFT L 78 af 26.3.1991, s. 32.

Artikel 8

Rapporter

1. Kommissionen forelægger senest fem år efter datoen for denne forordnings ikrafttræden og derefter hvert tredje år en rapport for Europa-Parlamentet og Rådet om de statistikker, der er udarbejdet i henhold til denne forordning, herunder navnlig om deres kvalitet og den byrde, der pålægges erhvervslivet.

2. Kommissionen opfordres til senest to år efter datoen for denne forordnings ikrafttræden at forelægge Europa-Parlamentet og Rådet et forslag om ophævelse af indberetningsforpligtelser, der overlapper hinanden.

Artikel 9

Ikrafttræden

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Europa-Parlamentets vegne På Rådets vegne

Formand Formand

BILAG I

Affaldsdannelse

Afdeling 1

Dækning

Der udarbejdes statistikker for alle de aktiviteter, der falder inden for hovedafdeling A til Q i NACE Rev. 1 [19]. Disse hovedafdelinger dækker alle økonomiske aktiviteter.

[19] EFT L 83 af 3.4.1993, s. 1.

Dette bilag vedrører ligeledes:

* affald fra husholdninger

* affald fra genvindings- og/eller bortskaffelsesoperationer.

Afdeling 2

Affaldskategorier

1. De affaldskategorier, for hvilke der skal udarbejdes statistikker om affaldsdannelse, er fremkommet ved aggregering af positioner i det europæiske affaldskatalog.

2. Hver position i det europæiske affaldskatalog henføres til den aggregerede materialeorienterede affaldsliste, der er anført i punkt 3 i denne afdeling. Konverteringstabellen imellem det europæiske affaldskatalog og den materialeorienterede aggregering findes i bilag III.

3. Der udarbejdes statistikker om følgende affaldskategorier:

>TABELPOSITION>

>TABELPOSITION>

4. Under hensyn til indberetningsforpligtelserne i henhold til Europa-Parlamentets og Rådets direktiv 94/62/EF [20] udarbejder Kommissionen et program for pilotundersøgelser, der skal gennemføres af medlemsstaterne på frivillig basis for at vurdere relevansen af at medtage emballageaffald (EWC-Stat / Version 2) i ovenstående opdeling. Kommissionen finansierer indtil 100 % af omkostningerne til disse pilotundersøgelser. På grundlag af konklusionerne af pilotundersøgelserne vedtager Kommissionen de nødvendige gennemførelsesforanstaltninger i overensstemmelse med proceduren i denne forordnings artikel 7.

[20] EFT L 365 af 31.12.1994, s. 10.

Afdeling 3

Kendetegn

1. Kendetegn for affaldskategorierne:

Der indsamles data om affaldsmængden for hver af de i afdeling 2, punkt 3, anførte affaldskategorier.

2. Regionale kendetegn:

Befolkning eller boliger omfattet af en indsamlingsordning for blandet husholdningsaffald og lignende affald (NUTS 2-niveau).

Afdeling 4

Anmeldelsesenhed

1. Den anmeldelsesenhed, der skal benyttes for alle affaldskategorier, er 1 000 tons (normalt) vådt affald. For affaldskategorierne "slam" bør der endvidere anføres et tal for tørstof.

2. Anmeldelsesenheden for regionale kendetegn bør være i procent af befolkning eller boliger.

Afdeling 5

Første referenceår og indberetningshyppighed

1. Det første referenceår er det andet kalenderår efter forordningens offentliggørelse i EF-Tidende.

2. Medlemsstaterne indberetter oplysninger hvert andet år efter referenceåret.

Afdeling 6

Indberetning af resultater til Eurostat

Resultaterne indberettes senest 18 måneder efter udløbet af referenceåret.

Afdeling 7

Rapport om statistikkernes dækning og kvalitet

1. For hver position, der er anført i afdeling 8 (aktiviteter og husholdninger), anfører medlemsstaterne, hvor stor en procentdel af universet under den pågældende position der er dækket af de indsamlede oplysninger. Minimumskravet til dækningen fastlægges i overensstemmelse med proceduren i artikel 7.

2. Medlemsstaterne udarbejder en kvalitetsrapport, hvoraf det fremgår, hvor præcise de indsamlede oplysninger er. Der gives en beskrivelse af skøn, aggregeringer eller udelukkelser og måden, hvorpå disse procedurer påvirker fordelingen af affaldskategorier, jf. afdeling 2, punkt 3, efter økonomiske aktiviteter og husholdninger, jf. afdeling 8.

3. Kommissionen inddrager dæknings- og kvalitetsrapporterne i den i artikel 8 i denne forordning nævnte rapport.

Afdeling 8

Produktion af resultater

1. Resultaterne vedrørende de i afdeling 3, punkt 1, anførte kendetegn udarbejdes for:

1.1 Følgende hovedafdelinger, hovedgrupper, grupper og undergrupper i NACE Rev. 1:

>TABELPOSITION>

1.2 Husholdninger:

20 // Husholdningsaffald

2. Med hensyn til økonomiske aktiviteter er de statistiske enheder de lokale enheder eller de faglige enheder, jf. Rådets forordning nr. 696/93/EØF [21] om de statistiske enheder til observation og analyse af produktionssystemer i Det Europæiske Fællesskab, i henhold til hver enkelt medlemsstats statistiske system.

[21] EFT L 76 af 30.3.1993, s. 2.

I den kvalitetsrapport, der skal udarbejdes i henhold til afdeling 7, skal der medtages en beskrivelse af, hvorledes den valgte statistiske enhed berører fordelingen af oplysninger på NACE Rev. 1-grupperne.

BILAG II

Genvinding og bortskaffelse af affald

Afdeling 1

Dækning

1. Der udarbejdes statistikker for alle genvindings- og bortskaffelsesanlæg, hvor de operationer, der henvises til i afdeling 8, punkt 2, udføres, og som tilhører eller er en del af de økonomiske aktiviteter i NACE-Rev. 1-grupperne, jf. bilag I, afdeling 8, punkt 1.1.

2. Anlæg, hvis affaldsbehandling kun omfatter genanvendelse af affald på det anlæg, hvor det er dannet, er ikke omfattet af dette bilag.

Afdeling 2

Affaldskategorier

De affaldskategorier, for hvilke der udarbejdes statistikker i henhold til genvindings- eller bortskaffelsesoperationerne, jf. afdeling 8, punkt 2, er følgende:

>TABELPOSITION>

>TABELPOSITION>

>TABELPOSITION>

Afdeling 3

Kendetegn

1. De kendetegn, for hvilke der udarbejdes statistikker over genvindings- og bortskaffelsesoperationer, jf. afdeling 8, punkt 2, fremgår af nedenstående tabel.

>TABELPOSITION>

Afdeling 4

Anmeldelsesenhed

Den anmeldelsesenhed, der skal benyttes for alle affaldskategorier, er 1 000 tons (normalt) vådt affald. For affaldskategorierne "slam" bør der endvidere anføres et tal for tørstof.

Afdeling 5

Første referenceår og indberetningshyppighed

1. Det første referenceår er det andet kalenderår efter forordningens offentliggørelse i EF-Tidende.

2. Medlemsstaterne indberetter oplysninger hvert år efter referenceåret.

Afdeling 6

Indberetning af resultater til Eurostat

Resultaterne indberettes senest 18 måneder efter udløbet af referenceperiodens kalenderår.

Afdeling 7

Rapport om statistikkernes dækning og kvalitet

1. For de i afdeling 3 anførte kendetegn og for hver position vedrørende de i afdeling 8, punkt 2, anførte typer af operationer anfører medlemsstaterne, hvor stor en procentdel af universet under den pågældende position der er dækket af de indsamlede oplysninger. Minimumskravet til dækningen fastlægges i overensstemmelse med proceduren i artikel 7.

2. For de i afdeling 3, punkt 2, anførte kendetegn udarbejder medlemsstaterne en kvalitetsrapport, hvoraf det fremgår, hvor præcise de indsamlede oplysninger er.

3. Kommissionen inddrager dæknings- og kvalitetsrapporterne i den i artikel 8 i denne forordning nævnte rapport.

Afdeling 8

Produktion af resultater

1. Resultaterne udarbejdes for hver position vedrørende typerne af genvindings- og bortskaffelsesoperationer som angivet nedenfor i overensstemmelse med kendetegn 2 20 i afdeling 3 og de processpecifikke affaldskategorier, der er anført i afdeling 2.

2. Liste over genvindings- og bortskaffelsesoperationer; koderne henviser til koderne i bilagene i Rådets direktiv 75/442/EØF om affald, ændret ved direktiv 91/156/EØF og tilpasset ved Kommissionens beslutning 96/350/EF [22]:

[22] EFT L 135 af 6.6.1996, s. 32.

>TABELPOSITION>

>TABELPOSITION>

>TABELPOSITION>

>TABELPOSITION>

3. Kommissionen udarbejder et program for pilotundersøgelser, der skal gennemføres på frivillig basis af medlemsstaterne. Pilotundersøgelserne skal have til formål at vurdere relevansen af og muligheden for at skaffe oplysninger om omfanget af affald, der forbehandles, jf. bilag II.A og II.B i Rådets direktiv 75/442/EØF, ændret ved Kommissionens beslutning 96/350/EF [23]. Kommissionen finansierer indtil 100 % af omkostningerne til gennemførelse af disse pilotundersøgelser. På grundlag af konklusionerne af pilotundersøgelserne vil Kommissionen vedtage de nødvendige gennemførelsesforanstaltninger i overensstemmelse med proceduren i artikel 6 i denne forordning.

[23] EFT L 135 af 6.6.1996, s. 32.

4. De statistiske enheder er lokale enheder eller faglige enheder, jf. Rådets forordning nr. 696/93/EØF [24] om de statistiske enheder til observation og analyse af det produktive system i Det Europæiske Fællesskab, i henhold til hver enkelt medlemsstats statistiske system.

[24] EFT L 76 af 30.3.1993, s. 1.

I den kvalitetsrapport, der skal udarbejdes i henhold til afdeling 7, skal der medtages en beskrivelse af, hvorledes den valgte statistiske enhed berører fordelingen af oplysninger på NACE Rev. 1-grupperne.

BILAG III

Konverteringstabel

Vedrørende BILAG I, afdeling 2, punkt 2, og BILAG II, afdeling 2

EWC-Stat Rev.2 (materialeorienteret affaldsstatistisk klassifikation) / Det europæiske affaldskatalog (EWC)

>TABELPOSITION>

>TABELPOSITION>

>TABELPOSITION>

>TABELPOSITION>

Bemærk: Farligt affald er klassificeret i henhold til Rådets beslutning 94/904/EF af 22. december 1994,. [25]

[25] EGT L 356, 31.12.1994, s. 14.